Munnrøkt er at halda munnholuna reina og soleiðis minka um trupulleikar, sum kunnu koma. Tann dagliga munnrøktin er umráðandi fyri, at tenn, tunga, spýttkertlar og slímhinnur í munninum skulu virka, sum tey eiga. Tenn: Busta tenn minst 2 ferðir um dagin, í minst 2 minuttir við tannbust og tannkremi við flour (flour styrkir emaljuna). Tannlæknar í Føroyum viðmæla min. 1400 ppm. Bustingin beinir fyri matrestum og bakterium. Hesar bakteriur kunnu verða orsøk til, at tú fært plakk, sum ger, at tú fært karies (hol í tenninar) og tannkjøtsbruna. Amboð: Tanntráður, millumrúmsbustir og tannsteytari eru eisini góð amboð til at halda munnin reinan. Tungan: Skón á tunguni kann sum oftast bustast burtur. Tunguskravari kann eisini nýtast. Spýttkertlar eru í munnholuni og gera spýtt. Spýttið vætar slímhinnurnar og darvar bakteriuvøkstri. Slímhinnur: Tað er umráðandi, at slímhinnurnar í munninum eru vátar. Drekk ríkiligt av vatni. Hvørjir trupulleikar kunnu koma Ringur andi: Kemur vanliga av vánaligum reinføri í munninum, hol í tonnum ella av onkrum ein hevur etið, roykt ella drukkið. Í serligum førum kann ringur andi vera tekin um sjúku í nøsini, hálsinum, svølginum, hjáholunum ella í mandlunum. Sjúka: Ávísar sjúkur kunnu verða orsøk til trupulleikar í munnholuni, so sum diabetes og evnabroytingarsjúkur. Kemoterapi og stráluviðgerð kunnu eisini geva turran munn. Um diabetes sjúklingur luktar av acetone úr munninum, kann tað vera tekin um, at hann hevur ov høgt blóðsukur. Heilivágur: Ávís sløg, t. d. heilivágur fyri tunglyndi og ADHD heilivágur, kunnu geva turran munn. Turrur munnur hevur hesi hjáárin: Karies, ringan anda og sopp. Hvat kann ein sjálvur gera? Ver nærlagdur við munnrøktini og fylg ráðunum. Spyr tannlæknan ella apotekið til ráðs. Et ikki matvørur, sum tú veitst, geva tær ringan anda. Royking kann geva ringan anda verri. Um tú hevur ringan anda eftir at hava etið ávísar matvørur, ella tú hevur verið ein túr í býnum kvøldið fyri, kunnu bomm við sterkum smakki vera ein hjálp. Tú kanst eisini brúka sukurfrítt tyggigummi, munnpístr ella tablettir, sum fáast á apotekinum. Av og á kanst tú skola munn og svølg við sóttreinsandi munnskolivatni, t. d. Klorhexidin ella Hextril ® loysingi. Um lækni-ella tannlækni ikki hevur viðmælt nakað, so fylg leiðbeiningini á vøruni. Far til læknan um tú: Hevur havt drúgva ella afturvendandi pínu í hálsinum ella hálsbruna Hevur diabetes og andin hjá tær luktar av acetone